གས་ནུས་གདུང་ལ་དབྱེ་ན། ཤ་རི་རཾ། ས་རི་རཾ། ཆུ་རི་རཾ། ཉ་རི་རཾ། པཉྩ་རཾ་དང་ལྔ་གསུངས་པ་ལས། ཤ་རི་རམ་ནི་འབྱུང་བ་ས་རྣམ་པར་དག་པ་དང་མགོ་ལས་བྱུང་ཞིང་ཁ་དོག་དཀར་པོ་དངས་པ། དེ་བཞིན་གཤེགས་པའི་རིགས་ཀྱི་གདུང་སྟེ། རྣམ་པར་སྣང་མཛད་ཀྱི་ཞིང་ཁམས་སུ་སངས་རྒྱས་པའི་རྟགས་སོ། །ས་རི་རཾ་ནི་རླུང་རྣམ་པར་དག་པ་དང་། ཚིགས་ལས་བྱུང་ཞིང་ཁ་དོག་སྔོ་ནག་རྡོ་རྗེའི་རིགས་ཀྱི་གདུང་། མི་བསྐྱོད་པའི་ཞིང་ཁམས་སུ་སངས་རྒྱས་པའི་རྟགས་སོ། །ཆུ་རི་རཾ་ནི་ཆུ་རྣམ་པར་དག་པ་ཁྲག་ལས་བྱུང་ཞིང་། ཁ་དོག་སེར་པོ་རིན་པོ་ཆེའི་རིགས་ལས་བྱུང་བའི་གདུང་རིན་ཆེན་འབྱུང་གནས་ཀྱི་ཞིང་ཁམས་སུ་སངས་རྒྱས་པའི་རྟགས་སོ། །ཉ་རི་རཾ་ནི། ནམ་མཁའ་རྣམ་པར་དག་པ་དང་། རྐང་ལས་བྱུང་ཞིང་ཁ་དོག་ལྗང་གུ་ལས་ཀྱི་རིགས་ཀྱི་གདུང་། དོན་གྲུབ་ཀྱི་ཞིང་ཁམས་སུ་སངས་རྒྱས་པའི་རྟགས་སོ། །པཉྩ་རཾ་ནི། སེལ་རི་རཾ་ཡང་ཟེར་ཞིང་། མེ་རྣམ་པར་དག་པ་དང་། འབྱུང་བ་བཞིའི་དྭངས་མ་ལས་བྱུང་ཞིང་། ཁ་དོག་དམར་པོའམ་ལྔ་ལྡན་པདྨའི་རིགས་ཀྱི་གདུང་། འོད་དཔག་མེད་པའི་ཞིང་ཁམས་སུ་སངས་རྒྱས་པའི་རྟགས་སོ། །ངེས་པའི་དོན་དུ་རྒྱལ་བ་རིགས་ལྔ་ངོ་བོ་གཅིག་ཀྱང་། རིགས་གཅིག་ལའང་། རིགས་ལྔ་ལྔའམ། འབྱུང་བ་རེ་རེ་ལའང་། འབྱུང་བ་ལྔ་ལྔའམ། ཁ་དོག་རེ་རེ་ལའང་། ཁ་དོག་ལྔ་ལྔའི་སྒོ་ནས་གདུང་རེ་རེ་ལའང་། རིགས་ལྔ་ལྔའི་སྒོ་ནས་འབྱུང་ཞིང་། ཞིང་ཁམས་རེ་རེ་སངས་རྒྱས་པའི་ཚུལ་ཡང་ཞིང་ཁམས་ལྔ་ལྔའི་སྒོ་ནས་སངས་རྒྱས་པའི་རྟགས་སོ། །གདུང་དེ་རྣམས་ཀྱི་ཆེ་ཆུང་གི་ཚད་ནི། སྲན་དཀར་དང་། ཉུང་འབྲུའི་ཚད་ཙམ་སྣུམ་ཞིང་འདྲིལ་ལ་ཟླུམ་པའོ། །སྐུ་གདུང་འབར་བ་ལས་ཞི་བའི་གདུང་ཁ་དོག་ལྔ་ལྡན་དཀར་ཤས་ཆེ་བ་དང་། རིག་པ་རང་ཤར་གྱི་རྒྱུད་ལས་ཁྲོ་བོའི་གདུང་། ཁ་དོག་ལྔ་དམར་ནག་ཤས་ཆེ་བར་གསུངས། གདུང་ནི་ངེས་པར་སངས་རྒྱས་པ་ལས་འབྱུང་ཞིང་། འབྱུང་བའི་གནོད་པས་མི་བཤིགས་པའོ། །རིང་བསྲེལ་⁽1763⁾རྒྱུ་ནི་ཁམས་དཀར་དམར་གྱི་དངས་མ་ལས་གྲུབ་རྒྱུ་ནི་ཚིགས་བར་རམ། ཤ་ལྤགས་བར་ལ་སྐྱེས་པ་ཏིལ་གྱི་འབྲུ་དང་། རྡུལ་གྱི་ཆ་ཙམ་ཁ་དོག་སྣ་ཚོགས་པའི་རིང་བསྲེལ་ཏེ། འདི་ནི་སྤྲུལ་སྐུའི་ཞིང་ཁམས་སྐྱེ་བའི་རྟགས་སོ། །སྐུ་གདུང་ལ་ནི་ཞི་བའི་ལྷ་བྱོན་པ་ནི་ཞི་བའི་བར་དོར་སངས་རྒྱས་པའི་རྟགས་སོ། །ཁྲོ་བོའི་སྐུ་བྱོན་པ་ནི་ཁྲོ་བོའི་བར་དོར་སངས་རྒྱས་པའི་རྟགས་ཡིན་ནོ། །བཀའ་གདམས་གླེགས་བམ་ལས་ཞུ་ལན་ནོར་བུའི་ཕྲེང་བ་ལེའུ་བཅུ་གཉིས་པ་ལས། ཤི་ལྟས་ནམ་མཁའ་དངས་བ་ཡིན། །ཚུལ་ཁྲིམས་གཙང་ལ་མེ་ཏོག་འབབ། །བྱང་ཆུབ་སེམས་ལ་རིང་བསྲེལ་འཛག །བསྐྱེད་རིམ་ཅན་ལ་ལྷ་སྐུ་འབྱོན། །ཕྱིར་མི་ལྡོག་ལ་དུང་འཁྱིལ་ཏེ། །འཁོར་བར་མི་སྤང་སེམས་དཔའ་ལ། །ཐུགས་དང་ལྗགས་ནི་འབྱོན་པར་བཤད། །སྤྱིར་ན་དམ་པ་གཤེགས་པ་ལ། །ལྷ་ཡི་སྲས་ལྟས་འཇའ་འོད་འབྱུང་། །གནས་ལུགས་སྔ་ལྟས་སྤྲིན་མེད་ཡིན། །ཞེས་གསུངས་སོ། །གཉིས་པ་བཞུགས་པའི་ཚུལ་ནི། མཆོད་རྟེན་དུ་བཞུགས་ཚུལ་དང་། སྐུ་གཟུགས་དུ་བཞུགས་པའི་ཚུལ་གཉིས་ལས། དང་པོ་ནི། མཆོད་རྟེན་གྱི་བྲེའི་དབུས་སུ། བླ་མའི་མཚན་རྣམས་དང་སྐུ་གདུང་གི་རིང་བསྲེལ་དང་། སྐུ་བལ་གྱི་རིང་བསྲེལ་དང་། སྐུ་གདུང་ཡུངས་འབྲུ་ལྟ་བུའི་རིང་བསྲེལ་དང་། ཨོཾ་བཛྲ་བིདྱཱ་སྭཱ་ཧཱ། ཞེས་དང་། གཙུག་ཏོར་རྣམ་རྒྱལ། གཙུག་གཏོར་དྲི་མེད། གསང་བ་རིང་སྲེལ། བྱང་ཆུབ་རྒྱན་འབུམ། རྟེན་འབྲེལ་སྙིང་པོ། ཨུཥྞི་ཥ་དང་། གདུང་ཚད་དང་། བླ་མའི་སྐུ་ཡོད་ཀྱང་གཞུགས། བུམ་པར་རྣལ་འབྱོར་བླ་མེད་ཀྱི་རྒྱུད་དང་གཟུངས་རྣམས་གཞུགས། བང་རིམ་དང་པོ་ལ། རྣལ་འབྱོར་རྒྱུད་དང་། གཉིས་པ་ལ་སྤྱོད་རྒྱུད་དང་། གསུམ་པ་ལ་བྱ་རྒྱུད་དང་། བཞི་པ་ལ་དང་པོ་ཐེག་པ་ཆེན་པོའི་མདོ་དང་། དེ་ནས་ཐེག་དམན་གྱི་མདོ་རྣམས་གཞུགས། སེང་ཁྲི་ལ་ནག་པོ་ཆེན་པོའི་གཟུངས་རྣམས་དང་། གནོད་སྦྱིན་ནོར་ལྷའི་གཟུངས་རྣམས་གཞུགས། རྒྱལ་པོ་ཆེན་པོ་བཞིའི་སྐུ་དང་། ཕྱོགས་སྐྱོང་རྣམས་ཀྱི་སྐུ་དང་། གཟུངས་རྣམས་ཀྱང་གཞུགས། གནོད་སྦྱིན་མོ་དགུ། ཕོ་དགུའི་འཁོར་ལོ་ཡང་གཞུག གཞན་ཡང་རིན་པོ་ཆེ་དང་། འབྲུ་དང་། སྨན་ལ་སོགས་མཆོད་པའི་བྱེ་བྲག་གང་འབྱོར་གཞུགས་པར་བྱའོ། །སྲོག་ཤིང་བརྟན་པའི་སྔགས་རྣམས་ཡང་ཕྱག་ལེན་བཞིན་གཞུགས། གཉིས་པ་སྐུ་གཟུགས་ཀྱི་ནང་དུ་བཞུག་པའི་ཚུལ་ནི། །མཆོད་རྟེན་གྱི་བྲེར་གཞུགས་པ་ནི། སྐུ་གཟུགས་ཀྱི་དབུར་བཞུགས་ཤིང་། གཙུག་ཏོར་དུ་གཙུག་ཏོར་གཟུངས་རྣམས་གཞུགས། སྐྱེ་མཆེད་དང་གོ་ཆའི་གནས་རྣམས་སུ་སོ་སོའི་སྐུ་དང་སྔགས་རྣམས་གཞུགས། གཞན་གཟུངས་རྣམས་རྒྱུད་སྡེའི་རིམ་པ་བཞིན་གཞུགས། རྒྱུད་སྡེའི་རིམ་པ་ལྟར་ལྟེ་བ་ཡན་ཆད་ལ་གཞུགས། ལྟེ་བ་མན་ཆད་ལ་ནག་པོ་ཆེན་པོ་དང་། གནོད་སྦྱིན། ནོར་ལྷ། ཕྱོགས་སྐྱོང་རྣམས་ཀྱི་གཟུངས་སྔགས་གཞུགས། པད་གདན་དུ་དར་ཟབ། རིན་པོ་ཆེ་སྣ་ལྔ། འབྲུ་ལྔ། སྨན་ལྔ་ལ་སོགས་པ་གཞུགས། གཟུངས་གཞུགས་པའི་དུས་ཀྱི་སྔགས་ནི། ཨོཾ་མནྟྲ་དྷ་ཏུ་གརྦྷ་ཡ་སྭཱ་ཧཱ། ཞེས་པས་གཞུགས་འཁོར་ལོ་གཞུགས་པར་འདོད་ན། སྐུའི་འཁོར་ལོ། གསུང་གི་འཁོར་ལོ། ཐུགས་ཀྱི་འཁོར་ལོ། གནོད་སྦྱིན་གྱི་འཁོར་ལོོ་དང་བཞི་ལས། དང་པོ་ནི། དབུས་ཨོཾ་བྲིས་པའི་མཐར། ཤུན་པ་མེད་པའི་རི་མོ་ཟླུམ་པོ་གཅིག་བསྐོར། དེའི་ཕྱི་རོལ་ཨོཾ་གྱི་སྤྱི་བོའི་ཐད་ནས་ཡིག་མགོ་ཕྱིར་བསྟན་ཏེ། ཨོཾ་སརྦ་ཏ་ཐཱ་ག་ཏ་ཀཱ་ཡ་བཛྲ་སྭ་བྷཱ་ཝ་ཨཏྨ་ཀོ྅ཧཾ། ཞེས་པ་བྲི། དེའི་མཐར་རི་མོ་ཟླུམ་པོ་གཅིག་བསྐོར། དེའི་ཕྱི་རོལ་འཁོར་ལོ་རྩིབས་བརྒྱད་བྲི། དེའི་མཐར་ཟླུམ་སྐོར་ཤུན་པ་མེད་པ་གཅིག་བསྐོར་ལ། དེའི་ཕྱི་རོལ་དུ་ཨོཾ་གྱི་ཐད་ནས་འགོ་ཕྱིར་བསྟན་པའི་ཨཱ་ལི་བྲི། དེའི་མཐར་ཟླུམ་སྐོར་གཅིག་བྱས་པའི་ཨོཾ་གྱི་ཐད་ནས་ཀཱ་ལི་བྲི། དེའི་མཐར་ཤུན་པ་མེད་པའི་ཟླུམ་བསྐོར་གཅིག་བསྐོོོར་ལ། ཨོཾ་གྱི་ཐད་ནས་ཡིག་མགོ་ཕྱིར་བསྟན་པའི་རྟེན་འབྲེལ་སྙིང་པོ་བྲིས། དེའི་མཐར་ཟླུམ་སྐོར་གཅིག གསུང་གི་ཙཀྲ་ནི། སྐུའི་འཁོར་ལོ་ལས། དབུས་སུ་ཨཱཿ དེའི་ཕྱི་སྐོར་དུ། ཨོཾ་སརྦ་ཏ་ཐཱ་ག་ཏ་ཝཀཱ་བཛྲ་སྭ་བྷཱ་ཝ་ཨཏྨ་ཀོ྅ཧཾ། དེའི་མཐར་འཁོར་ལོའི་དོད་དུ་པདྨ་འདབ་བརྒྱད། གཞན་སྐུ་དང་མཐུན། ཐུགས་ཀྱི་འཁོར་ལོ་ནི། ཟླུམ་སྐོར་དང་པོའི་དབུས་སུ་ཧཱུྃ། དེའི་མཐར་ཨོཾ་སརྦ་ཏ་ཐཱ་ག་ཏ་ཙིཏྟ་བཛྲ་སྭ་བྷཱ་ཝ་ཨཏྨ་ཀོ྅ཧཾ། པདྨའི་དོད་དུ་རྡོ་རྗེ་རྩེ་ལྔ་པ་ཡར་མར་ཕྱེད་པ་རེ་སྦྱར། གཞན་རྣམས་གོང་བཞིན་བྱ། དེ་རྣམས་ལྷའི་སྐུ་གསུང་ཐུགས་ཀྱི་དབུས་སུ་གཞུགས་པའམ། ཡང་ན་སྲོག་ཤིང་གྲུ་བཞི་པའི་ཕྱོགས་བཞི་ལ། ཨོཾ་བཛྲ་ཨཱ་ཡུ་ཥེ་སྭཱ་ཧཱ། ཞེས་བྲིས་པའི་སྲོག་ཤིང་གི་དཔྲལ་བའི་ཐད་དུ། སྐུའི་འཁོར་ལོ་དང་། མགྲིན་པའི་ཐད་དུ་གསུང་གི་འཁོར་ལོ། ཐུགས་ཀའི་ཐད་དུ་ཐུགས་ཀྱི་འཁོར་ལོ་འབྲི་བའམ། ཤོག་དྲིལ་སྦྱར་བ་གང་རུང་བྱའོ། །ཨོཾ་སརྦ་བིདྱ་སྭཱ་ཧཱ། ཞེས་པ་རིག་པ་ཆེན་མོའི་སྔགས་ནི། བྲིས་སྐུ་ཡིན་ན་དབུ་ཡི་རྒྱབ་ཏུ་བྲི་ཞིང་། བཞི་པ་གནོད་སྦྱིན་འཁོར་ལོ་ནི། ཁྱིམ་དང་དགོན་གནས་སྦྱིན་བདག་འབྱོར་པ་ལྡན་པར་བྱ་བའི་ཕྱིར། འཇམ་དཔལ་དཔའ་བོ་སྒྲུབ་པའི་རྒྱུད་དང་། ནོར་རྒྱུན་མའི་དཀྱིལ་ཆོག་ནས་བཤད་པའི་འཁོར་ནི། གསེར་དངུལ་ཟངས་སམ་འབྱིན་པ་ལ། ལུགས་སམ་འབུར་དོད་སྐོས་སམ་བྱས་པའི་སྐུ་གཟུགས་འགྲུབ་ན་རབ་མ་གྲུབ་ན་རས་སམ་ཤོག་བུ་ལ། པདྨ་འདབ་བརྒྱད་ལྟེ་བ་མུ་ཁྱུད་དང་བཅས་པ། དེའི་ཕྱི་རོལ་དུ་ཟླུམ་རིམ་མཐར་མེ་རི་དང་བཅས་པ་གཉིས་བྲི། གཅིག་གི་ལྟེ་བར་པཾ་ལས་སྐྱེས་པའི་ནོར་རྒྱུན་མ་སྐུ་མདོག་སེར་མོ། །ཕྱག་གཡས་འབྲས་ཀྱི་སྙེ་མ་དང་། གཡོན་མཆོད་སྦྱིན་ཅན་གྱི་ཐུགས་ཀར། ཨོཾ་བ་སུ་དྷ་རི་ཎི་དཱ་ན་པ་ཏི་ས་པ་རི་ཝ་ར་སྱ་ཨཱ་ཡུ་པུཎྱེ་དྷ་ནཥྛ་ཝ་རྡྷ་ན་ཀུ་རུ་སྭཱ་ཧཱ། དེའི་ཤར་དུ་བཟང་མོའི་ཐུགས་ཀར། ཨོཾ་བྷ་དྲ་ཡཻ་སྭཱ་ཧཱ། ལྷོ་རུ་རབ་ཏུ་བཟང་མོའི་ཐུགས་ཀར། ཨོཾ་སུ་བྷ་དྲ་ཡཻ་སྭཱ་ཧཱ། ནུབ་ཏུ་སྦས་མའི་ཐུགས་ཀར། ཨོཾ་གུཔྟ་ཡཻ་སྭཱ་ཧཱ། བྱང་དུ་རབ་ཏུ་སྦས་མའི་ཐུགས་ཀར། ཨོཾ་སུ་གུཔྟ་ཡཻ་སྭཱ་ཧཱ། ཤར་ལྷོ་ལྷ་མོའི་ཐུགས་ཀར། ཨོཾ་དེ་ཝ་ཡཻ་སྭཱ་ཧཱ། ལྷོ་ནུབ་ཏུ་དབྱངས་ཅན་མའི་ཐུགས་ཀར། ཨོཾ་ས་ར་སྭསྟི་ཡཻ་སྭཱ་ཧཱ། ནུབ་བྱང་དུ་འཕགས་མའི་ཐུགས་ཀར། ཨོཾ་ཨརྻཡཻ་སྭཱ་ཧཱ། བྱང་ཤར་དུ་ཟླ་མཛེས་ཀྱི་ཐུགས་ཀར། ཨོཾ་ཙཱན་ཤན་ཏྱཻ་སྭཱ་ཧཱ། ཐམས་ཅད་ཀྱི་མཇུག་ཏུ་སྤེལ་ཚིག་གཙོ་མོ་དང་འདྲ་བ་བྲིས་ཞིང་། ཕྱག་མཚན་ལ་སོགས་པའང་གཙོ་མོ་དང་འདྲ་བས། དེ་ཐམས་ཅད་ཀྱང་པད་ཟླ་དང་གཏེར་གྱི་བུམ་པའི་སྟེང་ན་གཡས་བརྐྱང་གིས་རོལ་པ། དར་དང་རིན་པོ་ཆེའི་རྒྱན་དཔག་ཏུ་མེེད་པས་བརྒྱན་པ། གསེར་བཙོ་མའི་མདོག་ཅན་གནོད་སྦྱིན་དགུ་ནི་པདྨ་འདབ་བརྒྱད་ཀྱི་ལྟེ་བར། ཛཾ་ལས་ཛམ་བྷ་ལ་ནོར་རྒྱུན་མ་དང་མཉམ་པར་སྦྱོར་བ། སངས་རྒྱས་ལྔ་ཡི་ཅོད་པཎ་ཅན་ཕྱག་གཉིས་པ། གཡས་ན་བཱི་ཛ་པཱུ་ར་ཀ་དང་གཡོན་ནེའུ་ལེ་འཛིན་པ། ནོར་རྒྱུན་མ་ལ་འཁྱུད་པའི་ཐུགས་ཀར། ཨོཾ་ཛམྦྷ་ལ་ཛ་ལེན་དྲ་ཡེ་སརྦ་ཀྵྨི་པཾ་པ་དོ་དེ་ཧྲི་མེ་མ་མ་ས་པཱ་རི་ཝ་ར་སྱ་ཝརྡྷ་ནི་ཀུ་རུ་སྭཱ་ཧཱ། དེའི་ཤར་དུ་གང་བ་བཟང་པོའི་ཐུགས་ཀར། ཨོཾ་པུརྞ་བྷ་དྲ་ཡེ་སྭཱ་ཧཱ། ལྷོ་ནུབ་ཏུ་རྣམ་ཐོས་སྲས་ཀྱི་ཐུགས་ཀར། ཨོཾ་བཻ་ཤྲ་བྲ་བ་ཎ་ཡེ་སྭཱ་ཧཱ། ནུབ་ཏུ་ནོར་སྦྱིན་གྱི་ཐུགས་ཁར། ཨོཾ་དྷ་ན་ད་ཡ་སྭཱ་ཧཱ། བྱང་དུ་ནོར་བུ་བཟང་པོའི་ཐུགས་ཀར། ཨོཾ་མ་ཎི་བྷ་དྲ་ཡ་སྭཱ་ཧཱ། ཤར་ལྷོར་ཛི་བི་ཀུཎྜ་ལིའི་ཐུགས་ཀར། ཨོཾ་ཛི་བི་ཀུཎྜ་ལི་ནི་སྭཱ་ཧཱ། ལྷོ་ནུབ་ཏུ་ཀེ་ལ་མཱ་ལིའི་ཐུགས་ཀར། ཨོཾ་ཀི་ལི་མཱ་ལི་ནེ་སྭཱ་ཧཱ། ནུབ་བྱང་དུ་སྤྱོད་པའི་དབང་པོའི་ཐུགས་ཀར། ཨོཾ་ཙ་རན་ཏྲ་ཡ་སྭཱ་ཧཱ། བྱང་ཤར་དུ་སྒོའི་དབང་པོའི་ཐུགས་ཀར། ཨོཾ་མུ་ཁེན་ཏྲ་ཡེ་སྭཱ་ཧཱ། སྔགས་ཐམས་ཅད་ཀྱི་སྭཱ་ཧཱའི་གོང་དུ་ཆེ་གེ་མོའི་ཚེ་དང་བསོད་ནམས་འཁོར་དང་དཔལ་འབྱོར་རྒྱས་པར་མཛོད་ཅིག་ཅེས་སོགས་ཀྱི་སྤེལ་ཚིག་བྲི། དེ་ཐམས་ཅད་ཀྱང་རང་རང་གི་གནོད་སྦྱིན་ཕོ་མོ་དང་མཉམ་པར་སྦྱོར་ཞིང་གནོད་སྦྱིན་མོ་ལ་འཁྱུད་པ། ཀུན་ཀྱང་ཕྱག་མཚན་དང་རྒྱན་ཆ་ལུགས་གཙོ་བོ་དང་འདྲ་བ་སྟེ། ཐམས་ཅད་ཀྱང་གསེར་གྱི་མདོག་ཅན་གཡས་བརྐྱང་གིས་རོལ་པ། གསུས་པ་འཕྱང་བ། རྒྱན་ཐམས་ཅད་ཀྱིས་བརྒྱན་པ། པད་ཟླ་དང་རིན་པོ་ཆེ་འབར་བ་ལ་སོགས་པའི་གཏེར་གྱི་སྟེང་ན་གནས་པ། ཨུཏྤལ་སྔོན་པོའི་ཕྲེང་བ་ཅན། བྱང་ཆུབ་སེམས་ཀྱི་ཐིག་ལེ་ལས་སྐྱེས་པའི་རིན་པོ་ཆེ་ཚོགས་ཀྱི་ནམ་མཁའ་མ་ལུས་ཁྱབ་པར་བསམ་པར་བྱའོ། །དེའང་བྲིས་འབུར་སོགས་ལ་གཙོ་བོ་ཡབ་ཡུམ་གྱི་དབུ་ནུབ་བསྟན་དུ་བྱ་ཞིང་འཁོར་རྣམས་ཀྱི་དབུ་ཕྱིར་བསྟན་ཏེ། གསང་སྔགས་རྐྱང་པར་བྲི་བའི་ལུགས་ལའང་ཡིག་མགོ་སྟོན་ལུགས་དེ་བཞིན་བྱའོ། །དེ་ཡང་གྲུབ་ན་བྲི་བ་དང་རབ་གནས་སྐར་མ་རྒྱལ་ལ་བྱེད་པར་བཤད་ཅིང་། རང་རང་སོ་སོའི་བཟླས་པ་སོགས་རབ་གནས་གྲུབ་ནས། བྲིས་འབུར་སོགས་ལ་བྱང་བུ་ཁ་སྦྱར་ཏེ། ནང་དུ་མར་དང་སྦྲང་རྩི་དང་ཀ་ར་དང་། རིན་པོ་ཆེེ་སྣ་ཚོགས་ཀྱི་ཕྱེ་མ་བཅུག་ལ། ཡབ་ཡུམ་རང་རང་ཞལ་སྤྲོད་དུ་འོང་བར་བྱས་ལ་ཁ་བསྡམ། ཕོ་འཁོར་སྟེང་དང་། མོ་འཁོར་འོག་ཏུ་འོང་བར་བྱས་ཏེ། རྒྱུད་དང་རྒྱ་གཞུང་རྣམས་ནས་གཙོ་མོ་ཡིན་པར་བཤད་པའི་ཕྱིར་རོ། །འདི་ལ་ཁ་ཅིག་ཕོ་འཁོར་གཙོ་བོར་བྱས་ནས་ཀྱང་། མོ་འཁོར་སྟེང་དང་ཕོ་འཁོར་འོག་ཏུ་བྱེད་པ་དང་། དེའི་གཙོ་བོ་དབུ་ནུབ་ཏུ་བསྟན་ནས་ཀྱང་། ལྷའི་ཁ་ལྟ་ཕྱོགས་དང་མཐུན་པར་དབུ་བསྟན་ནས་བྲི་བ་དང་། ཡང་ཕོ་གཙོ་བོོར་བྱས་ནས་འཁོར་ལོ་རྣམས་ཀྱི་དབུ་དབུས་སུ་སྟོན་པ་ནི། རང་ལུགས་མ་ཡིན་ཞིང་སྤང་བར་བྱ་བ་ཡིན་ནོ། །གནོད་སྦྱིན་ཕོ་མོའི་འཁོར་ལོ་འདི་རྣམས་ལྟེ་བ་སུམ་ཆ་དང་། འདབ་མ་གསུམ་གཉིས་ཀྱི་སར་མུ་ཁྱུད་དང་བཅས་པ་གྱི་ལུ་གཅིག་གི་སྒོར་ཚད་མཉམ་པར་བྱས་ལ། ཕོ་འཁོར་གྱི་མཐའི་མུ་ཁྱུད་ལ་ཨཱ་ལི་དང་། མུ་ཁྱུད་གཅིག་ལ་རྟེན་འབྲེལ་སྙིང་པོ་བྲི། མོ་འཁོར་ལ་ཨཱ་ལིའི་གནས་སུ་ཀཱ་ལི་བྲིའོ། །དེ་ལྟའི་འཁོར་ལོ་པདྨའི་ཞབས་བསྡོམ་གྱི་ནང་དུ་བཞག་སྟེ། དེའི་སྟེང་དུ་རིན་པོ་ཆེ། འབྲུ་སྣ། ཟས་སྣ། མཆོད་པའི་བྱེ་བྲག་རྣམས་ཀྱིས་མཐའ་བསྐོར་ཏེ། ཨོཾ་བཛྲ་དྷ་ཏུ་གརྦཧྱཡ་སྭཱ་ཧཱ། ཞེས་བརྗོད་ཅིང་རྡོ་རྗེའི་འདགས་པའི་གཟེར་གྱིས་བསྡམས་སོ། །བྲིས་སྐུ་ཡིན་ན་རྒྱབ་ཏུ་རྟེན་འབྲེལ་སྙིང་པོ་དང་། འོད་སྲུང་ཤཱཀ་ཐུབ་ཀྱི་གསོ་སྦྱོང་བྲི། གསུང་རབ་ཡིན་ན་གཤམ་དུ་ཡེ་དྷརྨཱ་བྲིའོ། །སྨྲས་པ། ཤཱཀྱའི་མཁྱེན་པའི་གཏིང་མཐའ་མི་མངོན་ཞིང་། །དབང་ཕྱུག་རླབས་ཕྲེང་རོལ་པའི་འཇུག་ངོགས་ལ། །མཁྱེན་པའི་ཡོན་ཏན་ཆུ་ཡི་ཐིགས་པ་ཞིག །བཟུང་ཕྱིར་འདིར་ནི་དད་པའི་འབབ་སྟེགས་ལགས། །ཞེས་པ་འདི་ཉིད་གླིང་སྟོད་ཆེན་པོ་གྲགས་པ་བཤེས་གཉེན་དང་། གླིང་སྨད་ཆེན་པོ་ཆོས་རྒྱལ་བསམ་འགྲུབ། དབུས་མཆོད་འཆད་ཉན་སངས་རྒྱས་བཀྲ་ཤིས་སོགས་རྡོ་རྗེའི་སློབ་མ་དུ་མས་ཡང་ནས་ཡང་དུ་བསྐུལ་བའི་ངོར། མྱོས་ལྡན་ཞེས་པ་ས་མོ་ཡོས་ཀྱི་ལོའི་སྨིན་དྲུག་ཟླ་བའི་ཡར་ངོའི་རྒྱལ་བ་གསུམ་པ་ལ། རྡོ་རྗེ་འཛིན་པ་བྱ་ནག་ཆེན་པོའི་རིགས་ལས་འབྲུག་པའི་རིང་ལུགས་པ་ཆོས་ཀྱི་གྲགས་པས། གཉལ་སྨད་ཀྱི་སའི་ཐིག་ལེ། ཀླུང་ཤུལ་གནས་སུ་སྦྱར་བའི་ཡི་གེ་པ་ནི་བསོད་ནམས་འཕེལ་གྱིས་བགྱིས་པ། འདིས་ཀྱང་སངས་རྒྱས་ཀྱི་བསྟན་པ་ཡུན་རིང་དུ་གནས་ཤིང་། འགྲོ་བ་ཀུན་གྱི་བདེ་སྟོང་གི་དོན་རྟོགས་པར་གྱུར་ཅིག། །།